SNNP ไตรมาส 4 เข้าไฮซีซั่น ส่งซิกยอดขายทะลุเป้า ดันรายได้ปีนี้นิวไฮ 5 พันล้าน
SNNP มั่นใจยอดขายสินค้าไตรมาส 4 โตทะลุเป้า รับกระแสบอลโลกคึกคัก – นักท่องเที่ยวทะลัก ดันรายได้ปีนี้นิวไฮ 5 พันล้าน
SNNP มั่นใจยอดขายสินค้าไตรมาส 4 โตทะลุเป้า รับกระแสบอลโลกคึกคัก – นักท่องเที่ยวทะลัก ดันรายได้ปีนี้นิวไฮ 5 พันล้าน
14 ธ.ค. 2565

นายวิโรจน์ วชิรเดชกุล รองกรรมการผู้จัดการอาวุโส สายงานธุรกิจในประเทศ บริษัท ศรีนานาพร มาร์เก็ตติ้ง จำกัด (มหาชน) หรือ SNNP ผู้นำผลิตภัณฑ์เครื่องดื่ม และขนมขบเคี้ยวของประเทศไทย เปิดเผยว่า แนวโน้มภาพรวมการดำเนินธุรกิจในช่วงโค้งสุดท้ายของปีนี้ ยอดขายสินค้ามีแนวโน้มเติบโตเป็นอย่างมาก เนื่องจากเป็นช่วงไฮซีซั่นของธุรกิจ ขณะเดียวกันนักท่องเที่ยวต่างชาติเข้ามามากกว่าที่คาดการณ์ รวมถึงมีการจับจ่ายใช้สอยอย่างคึกคักต่อเนื่อง และมีการตอบรับกับกระแสการแข่งขันฟุตบอลโลก ทำให้สินค้ากลุ่มขนมขบเคี้ยว เช่น เบนโตะ ขนมรูปน่องไก่โลตัส มียอดขายเพิ่มขึ้นอย่างมีนัยสำคัญ ผลักดันยอดขายสินค้าในไตรมาส 4/2565 เติบโตได้ดีกว่าที่คาดการณ์ไว้
“ที่ผ่านมาบริษัทฯ บุกทำการตลาดอย่างต่อเนื่อง โดยการออกสินค้าใหม่ๆสู่ตลาดเอาใจผู้บริโภค เพิ่มความหลากหลาย สร้างกระแสความน่าสนใจ ได้แก่ ออกสินค้าใหม่ เจเล่บิวตี้ กลิ่นอาซาอิ เบอร์รี่ ให้คุณประโยชน์ในด้านการบำรุงสายตา และมีการออกหนังโฆษณาชุดใหม่ของ “เบนโตะ” พร้อมเปิดตัวพรีเซ็นเตอร์คนใหม่ อย่างนักแสดงหนุ่ม “เก้า-จิรายุ ละอองมณี” เสิร์ฟความ “อร่อยเด็ด เผ็ดให้โลกจำ” รวมถึงปรับภาพลักษณ์กลุ่มสินค้าเยลลี่ “เจเล่บิวตี้” ครั้งใหญ่ในรอบ 5 ปี ชูภาพลักษณ์ดีไซน์ใหม่เน้นความทันสมัย ซึ่งได้การตอบรับเป็นอย่างดีจากกลุ่มผู้บริโภค และในปี 2566 มีแผนจะออกสินค้าใหม่ๆสู่ตลาดอีกจำนวนมากในช่วงต้นปี ซึ่งถือว่าเป็นการสร้างความคึกคัก และความน่าสนใจให้กับตลาดกลุ่มเครื่องดื่มและขนมขบเคี้ยวได้อย่างแน่นอน” นายวิโรจน์ กล่าว
สำหรับการเปิดโรงงาน S.T.FOOD MARKETING ในประเทศเวียดนามเมื่อช่วงปลายปีที่ผ่านมา จะช่วยสนับสนุนรายได้ และกำไรให้เติบโตอย่างต่อเนื่อง โดยจะใช้เป็นฐานการผลิต และศูนย์กระจายสินค้าที่สำคัญไปยังต่างประเทศมากขึ้นในอนาคต ซึ่งจะช่วยผลักดันให้บริษัทฯ มีการเติบโตแบบก้าวกระโดด และบริษัทฯ ได้ตั้งเป้าหมายยอดขายในเวียดนามในปี 2569 อยู่ที่ประมาณ 2,000 ล้านบาท ซึ่งถือว่ามีอัตราการเติบโตถึง 7 เท่า ภายในระยะเวลา 5 ปี
อย่างไรก็ดีภาพรวมผลดำเนินงานทั้งปี 2565 ของบริษัทฯ สามารถขยายตัวได้ดีและเติบโตก้าวกระโดด จากแผนการตลาดและกลยุทธ์ที่วางไว้ รวมถึงสินค้าหลักอย่าง “เจเล่” และ “เบนโตะ” ที่สร้างยอดขายและรายได้ให้กับบริษัทฯ ได้เป็นอย่างดี มั่นใจว่ารายได้ในปีนี้มีแนวโน้มเติบโต พร้อมสร้างสถิติสูงสุดใหม่ตามเป้าหมายที่วางไว้ 5,000 ล้านบาท